Diari Oficial de la Generalitat Valenciana


Sumari del DOGV 5246, del 26-04-2006 (2006/4635)

ORDE de 27 de març de 2006, de la Conselleria de Cultura, Educació i Esport, per la qual es convoca concurs públic per a la concessió d'ajudes a la producció editorial en valencià.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   5246

Data del DOGV
:   26-04-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/4635


Data del document
:   27-03-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ajuda pública
    * indústria del llibre
    * editorial
    * llengua regional
    * suport econòmic

ORDE de 27 de març de 2006, de la Conselleria de Cultura, Educació i Esport, per la qual es convoca concurs públic per a la concessió d'ajudes a la producció editorial en valencià. [2006/X4635]  
A fi de fomentar les peculiaritats del poble valencià i procurar la recuperació de la llengua pròpia, d'acord amb els articles 2 i 7.4 de la Llei Orgànica 5/1982, d'1 de juliol, per la qual s'aprova l'Estatut d'Autonomia de la Comunitat Valenciana, i l'article 25.4 de la Llei de la Generalitat Valenciana 4/1983, d'Ús i Ensenyament del Valencià, segons el qual la Generalitat Valenciana donarà suport a totes les accions que vagen encaminades a l'edició, el desenvolupament i la promoció del llibre valencià, amb tractament específic als que siguen impresos en valencià.  
Per tot això, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,   
ORDENE  
Primer  
Es convoca concurs públic per a la concessió d'ajudes a la producció editorial en valencià per a l'any 2006 i s'aproven les bases per què es regix esta convocatòria, incloses en l'annex I d'esta orde, i els models referents a la instància de sol·licitud (annexos II, III i IV).  
Segon  
L'import global màxim destinat a estes ajudes serà de tres-cents mil (300.000 €). Les ajudes es faran a càrrec de l'aplicació pressupostària 44.18.43.322.93, dins de la línia de subvenció T190900 denominada ajuda a la producció editorial en valencià, del Pressupost de la Generalitat Valenciana per a l'any 2006.  
DISPOSICIONS FINALS  
Primera  
Es delega en el director general del Llibre i Biblioteques la facultat de resoldre la concessió d'estes ajudes i se l'autoritza perquè, en l'àmbit de les seues competències, adopte les mesures necessàries per al desplegament i l'execució d'esta orde.  
Segona  
La present orde produirà efecte des del dia de la publicació en el Diari Oficial de la Generalitat Valenciana.   
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar potestativament un recurs de reposició o bé es podrà plantejar directament un recurs contenciós administratiu, en els terminis i davant els òrgans que s'indiquen a continuació:  
a) El recurs de reposició haurà d'interposar-se davant el conseller de Cultura, Educació i Esport en el termini d'un mes comptador des de l'endemà de la publicació.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.   
València, 27 de març de 2006  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases de la convocatòria per a l'adjudicació d'ajudes a la producció editorial en valencià per al 2006.  
Primera. Objecte i condicions de la convocatòria  
Seran objecte d'ajuda tots aquells llibres publicats en valencià per empreses editorials comercials que tinguen seu social a la Comunitat Valenciana i se'ls haja atorgat el número de Depòsit Legal durant els anys 2005 o 2006, sempre que no s'hagen acollit a esta ajuda al llarg de 2005. Els llibres objecte de subvenció hauran de reunir les característiques següents:  
Estar comercialitzats a través de llibreries, la qual cosa s'acreditarà amb la presentació d'un certificat del distribuïdor en llibreries.  
Tindre un preu de venda no superior a cinquanta euros (50€).  
Han de ser primeres edicions en el catàleg de l'editorial sol·licitant.  
Posseir un mínim de cinquanta pàgines per exemplar, excepte els llibres infantils.  
També podran optar a esta ajuda les partitures de compositors valencians publicades per editorials que tinguen la seu social a la Comunitat Valenciana, sempre que compten amb un mínim de quatre pàgines.   
Segona. Supòsits exclosos  
Tots els llibres de text sense excepció, siga quin siga el nivell o tipus d'ensenyança, els llibres d'exercicis i pràctiques i les corresponents claus d'exercicis i llibres del professor, així com enciclopèdies i diccionaris.  
Manuals universitaris i llibres de caràcter professional (dret sectorial, tecnologia, ciències pures, microeconomia, etc.).  
Aquells llibres d'editorials privades que estiguen realitzats en coedició amb alguna institució o organisme públic o privat.   
Les obres editades en fascicles.  
Els llibres conceptuats com de bibliòfils.  
Totes les edicions facsímils sense excepció, siga quina siga la temàtica o tipologia.  
Els llibres publicats per associacions, fundacions i altres institucions públiques o privades sense finalitat de lucre, encara que figuren inscrites en el Registre d'Empreses Editorials. Igualment, els llibres editats pels seus autors i aquells no vendibles.  
Les obres que, editades per clubs del llibre i empreses semblants, només són assequibles als respectius socis o adherits, i els editats expressament per a la venda a terminis.  
Els àlbums, retallables, llibres de pintar i acolorir, quaderns de cal·ligrafia i exercicis, i en general tots aquells en què s'haja de treballar.  
Els catàlegs d'exposicions.  
Els llibres d'informàtica.  
Les obres plurilingües en què el text base no siga el valencià.  
Les fotocòpies enquadernades en forma de llibre.  
Tercera. Requisits dels beneficiaris  
Podran optar a esta subvenció totes les empreses editorials que tinguen seu social a la Comunitat Valenciana la producció de les quals siga comercialitzada a través de llibreries.  
Les editorials que opten a estes ajudes hauran de tindre una activitat ininterrompuda mínima de dos anys. La Comissió Tècnica de Valoració d'estes ajudes podrà proposar excepcions amb editorials que no complisquen este requisit, o siguen de nova creació, si les obres presentades tenen un especial interés cultural o innovador.   
No podran obtindre la condició de beneficiaris aquells sol·licitants que incórreguen en algun dels supòsits previstos en l'article 13.2 i 13.3 de la Llei 38/2003, de 17 de novembre, General de Subvencions.  
Quarta. Quantia de les ajudes  
La quantia de l'ajuda s'articularà de la manera que s'indica a continuació:  
Llibres.  
Llibres infantils i juvenils: la Conselleria de Cultura, Educació i Esport concedirà a cada títol objecte de subvenció una ajuda equivalent al 85% del preu de venda al públic, exclòs l'impost sobre el valor afegit (IVA), que s'aplicarà al 20% d'exemplars de la tirada declarada i certificada com cal. Este percentatge no podrà sobrepassar els 500 exemplars.  
Llibres per a adults: la Conselleria de Cultura, Educació i Esport concedirà a cada títol objecte de subvenció una ajuda equivalent al 85% del preu de venda al públic, exclòs l'impost sobre el valor afegit (IVA), que s'aplicarà al 10% d'exemplars de la tirada declarada i certificada com cal. Este percentatge no podrà sobrepassar els 300 exemplars.   
En ambdós casos l'import màxim de l'ajuda ascendirà a tres mil euros (3.000 €).  
Partitures musicals.  
La Conselleria de Cultura, Educació i Esport concedirà a les partitures objecte de subvenció una ajuda equivalent a un 85% del preu de venda al públic, exclòs l'impost sobre el valor afegit (IVA), que s'aplicarà al 15% d'exemplars de la tirada declarada i certificada com cal. Este percentatge no podrà sobrepassar els 250 exemplars i l'import màxim de l'ajuda serà de dos mil dos-cents cinquanta (2.250) euros.   
Quinta. Termini de les sol·licituds i documentació a presentar  
El termini de presentació de sol·licituds serà d'un mes comptat des de l'endemà de la publicació de la present orde en el Diari Oficial de la Generalitat Valenciana. Quan l'últim dia del termini siga inhàbil, s'entendrà prorrogat al primer dia hàbil següent.  
Podran presentar sol·licituds les empreses mercantils del sector editorial, siguen persones físiques o jurídiques legalment constituïdes. La sol·licitud haurà de formalitzar-se segons el model inclòs en l'annex II de la present orde, i aniran acompanyades dels originals o de fotocòpies compulsades dels documents següents:  
Si el sol·licitant és persona física, fotocòpia compulsada del document nacional d'identitat. Si el sol·licitant és persona jurídica, fotocòpia compulsada del document públic que n'acredite la constitució, així com la documentació que acredite la representació que ostenta el firmant de la sol·licitud.  
Fotocòpia compulsada del CIF o NIF, segons si el sol·licitant és persona jurídica o física.  
Un exemplar de l'obra per a la qual se sol·licita ajuda.  
Certificat de tirada de l'obra objecte de sol·licitud expedit per l'impressor o qualsevol altre document que acredite la tirada (factures, contracte d'impressió).  
Dades de les obres presentades, segons imprés normalitzat (annex III).  
Imprés d'altes de tercers per a pagaments de la Generalitat Valenciana omplit com cal segons model de l'annex IV.  
Documentació acreditativa que el sol·licitant es troba al corrent de les obligacions tributàries, tant pel que fa als tributs estatals com als autonòmics, i davant la Seguretat Social, referida als 12 mesos anteriors a la sol·licitud de l'ajuda, en els termes previstos en l'Orde de la Conselleria d'Economia i Hisenda de 30 de maig de 1996 (DOGV de 21 de juny de 1996).  
Catàleg de títols publicats  
Documentació que acredite la tirada que correspon a l'editor sol·licitant, en el cas d'una obra coeditada amb altres editorials de l'Estat espanyol o de la Comunitat Europea. En l'obra haurà de constar el número d'ISBN i el nom de l'editorial sol·licitant.   
Declaració que l'editorial té una activitat ininterrompuda mínima de dos anys.  
Les empreses editorials que disposen de 50 o més treballadors han d'acreditar, per mitjà de declaració responsable, el compliment de la normalització sobre integració laboral de les persones amb discapacitat o l'exempció d'esta obligació, en virtut del que disposa l'art. 7 de la Llei 11/2003, de 10 d'abril de la Generalitat i l'article 38.1 de la Llei 13/1982 de 7 d'abril.  
Certificat del distribuïdor en el qual s'acredite que l'obra objecte de sol·licitud ha sigut rebuda per a distribuir-la en llibreries.  
Declaració responsable firmada pel titular o representant legal que acredite que l'entitat sol·licitant no està sotmesa a les prohibicions establides en l'article 13 de la Llei 38/2003, de 17 de novembre, General de Subvencions, segons el que es determina en l'apartat 7 de l'article 13 de l'esmentada llei.  
Les instàncies de sol·licitud es facilitaran als interessats en l'oficina d'informació de la Conselleria de Cultura, Educació i Esport i en el registre de les direccions territorials de Cultura, Educació i Esport de Castelló, València o Alacant.  
Les sol·licituds podran presentar-se en el Registre General de la Conselleria de Cultura, Educació i Esport, en el registre de les direccions territorials de Cultura, Educació i Esport d'Alacant, Castelló o València, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
En el supòsit que la documentació es presente en correus, es presentarà en sobre obert, a fi que en la capçalera del primer full del document que es vulga enviar, es facen constar, amb claredat, el nom de l'oficina i la data, el lloc, l'hora i minut d'admissió. Estes circumstàncies hauran de figurar en el resguard justificatiu de l'admissió. El remitent també podrà exigir que es facen constar les circumstàncies de l'enviament, amb la comparació prèvia de la identitat amb l'original, en la primera pàgina de la còpia, fotocòpia o altre tipus de reproducció del document principal que es vulga enviar, que haurà d'aportar-se com a forma de rebut que acredite la presentació d'aquell davant l'òrgan administratiu competent. Practicades les diligències indicades, el mateix remitent tancarà el sobre, i l'empleat formalitzarà i entregarà el resguard d'admissió, la matriu del qual arxivarà en l'oficina.  
Si la sol·licitud no fóra presentada en el Registre General de la Conselleria de Cultura, Educació i Esport, es recomana remetre un fax a l'òrgan gestor de la convocatòria (Direcció General del Llibre i Biblioteques: 787942913), on s'indique el número i la data d'entrada al registre i l'òrgan on s'ha presentat la sol·licitud.  
Si la sol·licitud no reunix els requisits i documents que s'assenyalen en esta base es requerirà l'interessat perquè, en el termini de deu dies, esmene la falta o acompanye els documents preceptius, amb indicació que, si no ho fera així, s'entendrà que desistix de la petició amb una resolució prèvia, d'acord amb l'article 71, apartat 1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.  
Sexta. Procediment de concessió  
La Direcció General del Llibre i Biblioteques serà l'òrgan competent per a l'ordenació i la instrucció del procediment de concessió de la subvenció.  
Es nomena una Comissió Tècnica de Valoració de les sol·licituds, integrada per:  
President: el director general del Llibre i Biblioteques.  
Vocals:  
El cap de l'Àrea de Coordinació del Llibre i Biblioteques  
El cap del Servici del Llibre i Biblioteques  
La cap de la Secció de Documentació Bibliotecària.  
Secretària: la cap de la Secció del Llibre.  
La Comissió Tècnica de Valoració examinarà les sol·licituds presentades segons els criteris establits en la base primera i en la base sèptima i elaborarà una proposta d'adjudicació d'estes ajudes, l'aprovació de la qual correspondrà al director general del Llibre i Biblioteques, el qual dictarà una resolució per delegació del conseller de Cultura, Educació i Esport que serà notificada a l'editor beneficiari i que serà publicada en el Diari Oficial de la Generalitat Valenciana, en els termes que determina l'article 18.1 de la Llei 38/2003, de 17 de novembre, General de Subvencions.  
Si en el termini de sis mesos, comptats a partir de la publicació de la present orde, no s'ha dictat i notificat la resolució corresponent, s'entendrà que la petició ha sigut desestimada.  
Sèptima. Resolució de les sol·licituds d'ajuda  
Finalitzat el termini de recepció de sol·licituds la Comissió Tècnica de Valoració valorarà la subvenció econòmica que correspon a cada títol presentat segons els criteris establits en la base cuarta de la present convocatòria.  
Igualment es procedirà a la valoració de l'import total de la subvenció que correspon a cada editorial, segons els títols presentats.  
En el cas que l'import resultant de la suma de les sol·licituds presentades per totes les editorials siga superior a l'import global màxim d'estes ajudes es procedirà de la manera següent:  
Es calcularà un percentatge que s'obtindrà d'establir la proporcionalitat corresponent entre l'import total de totes les sol·licituds amb dret a ajuda presentades per cada editorial i l'import global màxim de la present convocatòria.  
Este percentatge serà aplicat per igual a cada una de les editorials per a determinar la subvenció que els correspon.  
S'establirà per mitjà d'una resolució la quantitat global concedida a cada editorial i els títols objecte d'ajuda.  
Quan l'import econòmic de l'últim títol seleccionat sobrepasse l'import global que correspon a cada editorial, se subvencionarà el nombre d'exemplars del mencionat títol fins a quadrar l'import de la subvenció. Eixe títol, sempre que complisca els requisits sobre el Depòsit Legal indicats en la base primera, podrà tornar-se a presentar en la convocatòria de l'any següent per a completar el nombre d'exemplars pendent de subvenció.  
Octava. Finançament de les activitats subvencionades  
L'import de les ajudes regulades en esta convocatòria en cap cas podrà ser d'una quantitat tal que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenvolupar pel beneficiari.  
Tota alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió, en els termes establits en la normativa reguladora de la subvenció.  
Novena. Forma de pagament  
El pagament s'efectuarà d'una sola vegada, per mitjà de transferència bancària, després de notificar la resolució d'adjudicació als editors interessats, i sempre que el beneficiari complisca amb els requisits exigits per la Llei 38/2003, General de Subvencions, tal com s'exigix en les presents bases.  
Deu. Obligacions dels beneficiaris  
Són obligacions del beneficiari:  
Acreditar davant la Conselleria de Cultura, Educació i Esport el compliment dels requisits i les condicions que determinen la concessió de l'ajuda.  
El sotmetiment a les actuacions de comprovació i control financer a efectuar per l'òrgan concedent o qualssevol altres actuacions de comprovació i control financer que puguen realitzar els òrgans de control competents, per a la qual cosa haurà d'aportar tota la informació que li siga requerida en l'exercici d'estes actuacions, d'acord amb el que establix l'art. 46 de la Llei 38/2003, de 17 de novembre, General de Subvencions.  
Comunicar a la Conselleria de Cultura, Educació i Esport l'obtenció de subvencions, ajudes, ingressos o recursos que financen les obres subvencionades.  
Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
Procedir al reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions.  
Disposar dels llibres comptables, registres diligenciats i resta de documents degudament auditats en els termes exigits per la legislació mercantil i sectorial aplicable al beneficiari en cadascun dels casos, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'exercici adient de les facultats de comprovació i control.  
Onze. Inspecció i control  
Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de l'ajuda percebuda, la Conselleria de Cultura, Educació i Esport podrà acordar la retenció de les factures, els documents equivalents o substitutius i de qualsevol altre document relatiu a les operacions en què eixos indicis es manifesten.  
Dotze. Infraccions i sancions administratives  
En matèria d'infraccions i sancions administratives és d'aplicació el que preveu el títol IV de la Llei 38/2003, de 17 de novembre, General de Subvencions.